Hei, denne artikkelen er over ett år gammel og kan inneholde utdatert informasjon

(Dagbladet): Storbanken DNB hadde i ettermiddag store problemer.

Kunder med DNB-kort har verken fått tatt ut penger eller betalt ved vanlige betalingsautomater. Ei heller har de fått brukt nettbank. DNB fikk de første meldingene 15.16 i ettermiddag.

18.37 i kveld melder DNB at alle deres systemer igjen er oppe og går.

- Da funker alle systemer i DNB, opplyser kommunikasjonsrådgiver Vidar Korsberg Dalsbø i DNB til Dagbladet.

Feilen ble rettet opp etter flere timer med store problemer.

- Vipps var også nede, men skal være opp og gå igjen nå. Vi begynner å få kontroll på ting, og håper dette skal rette seg så fort som mulig, sier kommunikasrådgiver Vidar Korsberg Dalsbø til Dagbladet like før 17.00.

- Dette har beklageligvis gått utover mange kunder og vi bruker alle ressursene for å rette opp feilen, sier han.

Også i går hadde DNB-kunder problemer med innlogging i nettbank. Da var problemet hos Telenor, og Telenor-kunder som hadde aktivert BankID på mobil fikk ikke logget inn i nettbank.

Først ble det opplyst at det bare var DNBs nettbankkunder som hadde problemer, men senere ble det klart at problemene også gjaldt andres nettbanker og andre tjenester som krever BankID, som for eksempel Altinn og Lånekassen.

DNB opplyser at problemene i går ikke har noen sammenheng med problemene i dag.

Bankproblemene i dag kommer som følge av det som trolig er serverproblemer hos en underleverandør.

- Dette har ikke sammenheng med tidligere problemer. Dette er selvsagt kritisk for mange kunder som står og skal betale, men også for nettbankkunder, sier Korsberg Dalsbø til Dagbladet.

Dagbladet oppdaterer saken

